CRNA ERICA

Svake godine ljetujem s roditeljima na drugom mjestu, u nekom novom kampu. U kampovima su ljudi nekako slobodniji, prijateljski raspoloženi, pa lako i brzo pronađem društvo. Jedne smo godine ljetovali na Pelješcu. Bili smo u jednom malom, ribarskom mjestu, ispred kojeg su se protezale predivne plaže, a stalno prisutan, osvježavajući vjetrić, mamio je da naučimo jedriti na valovima i prepustimo se dasci, jedru i moru… Tek smo stigli i mama me je prije prepuštanja morskim čarima, onako bljedoliku, mazala debelim slojem kreme za sunčanje. Kad ljetuješ u kampu, nema posebnih odlazaka na plažu jer na njoj praktički živiš, a u kupaćem kostimu si od jutra do mraka. Odlučila sam malo prošetati plažom i vidjeti iza kamene stijene do kuda se proteže. More je bilo tiho, valići su jedva primjetno zapljuskivali vrući pijesak. Bilo je vruće i valjda mi je malo sunce udarilo u glavu, a možda jednostavno moja nespretnost… Uglavnom, ja sam među tim silnim pijeskom uspjela pronaći usamljenu kamenčugu i dobrano se zveknuti u bosi palac. Pala sam i zajaukala od bola i buljila u raskrvavljeni prst.

-Jesi li dobro?- čula sam nježan glasić. Podigla sam glavu i vidjela da pripada visokoj djevojčici, duge, crne, kovrčave kose i kože tamne kao čokolada. Imala je velike smeđe oči, širok nosić i najbijelije zube koje sam vidjela.

- Valjda sam dobro – odgovorila sam i pokušala se pridići.

- Čekaj, pomoći ću ti. I'm Erica.- nasmiješila se i pružila mi ruku.

-Ja sam Nika, drago mi je. -uzvratila sam.

Erica mi je pomogla da se vratim do naše „kamperice“. Ona je bila Afroamerikanka i govorila je mješavinom hrvatskog i engleskog jezika. Zapravo joj je naš jezik išao poprilično dobro, jer je svake godine ljeta provodila na Pelješcu. Malo odmora i hladan oblog na palcu i već sam bila kao nova. Ostatak poslijepodneva provela sam u društvu nove, a uskoro sam shvatila i vrlo popularne, prijateljice. Bilo mi je zanimljivo s njom pričati, a usput sam vježbala i engleski. Ne moram vam ni spominjati da smo postale nerazdvojne. Otkrile smo da dijelimo puno zajedničkih interesa, posebno ljubav prema svim sportovima i znatiželju za otkrivanjem nečeg novog i nepoznatog. Svima u kampu bile smo fora, Erica – prekrasna, visoka i crna, i ja – plava, svijetloputa, s licem osutim sunčevim pjegicama.

Kada je došao dan rastanka, bile smo neutješne. Ipak smo postale najbolje prijateljice. Napravile smo cijeli plan koji je uključivao svakodnevni video razgovor preko interneta, moj posjet kod nje u Ameriku i njezin u Zelinu, a i ponovni susret sljedeće ljeto. To nas je malo utješilo, pa sam nju i njene roditelje otpratila na aerodrom.

Nikad prije nisam upoznala Amerikanku, a kamoli crnkinju i nisam ni sanjala da će mi jedna takva postati najbolja prijateljica. Ipak, ona je to još uvijek i premda nas dijeli cijeli ocean, koji usput još nisam prevalila, ona zna sve moje tajne i sve ono što pravi prijatelji znaju jedno o drugome.

NIKA PETRIŠ

5.C